Samsung driller Apple Studio Display

Det er bare et par uger siden at Apple lancerede Studio Display, der har fået over nakken for at være absurd dyr. Også i vores anmeldelse. Nu er Samsung så klar med alternativet Samsung M8 Smart Display, der i snit og stil uden problemer vil kunne glide ind i en Mac-opsætning. Timingen er så perfekt, at man næsten kan mistænke Samsung for at drille Apple.

Samsung M8 er dog ikke bare en monitor, det er en såkaldt multifunktionel skærm. Den kan dublere som fladskærm og leveres med apps fra Netflix, Amazon Prime Video, Disney+ og, ja, Apple TV. Den har endda AirPlay 2 indbygget, så man kan sende video, billeder og musik trådløst fra Apple-enheder.

Panelet i Samsung M8 er et 32-tommer stort 4K UHD HDR-panel med en opløsning på 3.840 x 2.160 pixels. Det har en opdateringsfrekvens på 60Hz, så det er altså ikke en oplagt gaming-skærm.

Den har også et pudsigt medfølgende kamera, som Samsung kalder for SlimFit Cam. Det monteres bag på skærmen ved hjælp af magneter. SlimFit Cam har funktioner til ansigtsgenkendelse og automatisk zoom, som hurtigt identificerer ansigtet på skærmen og sørger for at fastholde sit fokus derpå (*host* Apple Center Stage *host*).

Samsung M8 Smart Monitor kan forudbestilles i Norden fra midten af april. Den får en vejledende pris på 6.999 kroner – altså halv pris i forhold til den billigste udgave af Apple Studio Display.

Apples soloridt

Apple-brugere med hang til at spare penge skal dog være opmærksom på én ting. Apple har, sikkert ganske bevidst, valgt at køre en arbitrær 5K-opløsning ud fra sine enheder. Den er på 5.120 x 2.880 pixels. Det betyder, at billedet fra eksempelvis en MacBook Pro altid vil stå skarpere på Apples egne skærme, da der ikke skal justeres på pixlerne.

De tekniske specifikationer på Samsung M8 Smart Display står under billederne her.

Model | M80B
Display | Skærmstørrelse | 32”
Flad/buget | Flad
Billedformat | 16:9
Opløsning | 3,840 x 2,160 (UHD)
Lysstyrke (typisk) | 400 cd/㎡
HDR | Ja (HDR 10+)
Opdateringsfrekvens | 60 Hz
Svartid | 4ms (GtG)
Kontrast | 3,000:1 (Typ.)
Synsvinkel | 178° (Horisontal) / 178° (Vertikal)
sRGB Tracking | 99% (Typ.)
Farvesupport | 1.07B
Eye care-funktion | Eye Saver Mode / Flicker Free
Design | Farver | Warm White / Sunset Pink / Daylight Blue / Spring Green
Stativ | HAS
Vippefunktion | Ja
Brugerflade | Forbindelse | 1 mikro HDMI / 2 USB-C (1Up/1Dn) *Max 65W-opladning
Trådløs | WiFi5, BT4.2
Højtaler | 2.2CH (5W x 2 med tweeter)
Kamera | In-Box (FHD Cam.)
Fjernbetjening | In-Box (USB-C-opladning)

Samsung driller Apple Studio Display