Apple Studio Display har flere muskler end mange computere

Prisen på Apples nye skærm, Studio Display, har fået mange til at spærre øjnene op i vantro. Også i vores egen anmeldelse jamrer vi også over prisen. Men efterhånden som skærmen når ud til nysgerrige brugere, begynder der at tegne sig en årsag til prislappen.

Skærmen er nemlig i sig selv lige så kraftfuld som Apples seneste 10,2 tommer iPad fra 2021.

Apple har allerede bekræftet, at Studio Display er udrustet med Apples egen A13 Bionic processor. Det er den samme processor som benyttes i iPad 10,2 tommer anno 2021. A13 kom godt nok på markedet i 2019 med iPhone 11, men den kan stadig følge med de fleste processorer fra Qualcomm.

Samtidig har udvikleren @KhaosT på Twitter fortalt, at Studio Display har voldsomme 64 gigabyte internt lager ombord. Selvom der kun bruges to af dem. Det er altså samme mængde lagerplads som er i den mindste iPhone 11 og i en niende generation af iPad.

Kører en fuld udgave af iOS 15.4

Hvad det skal bruges til? Ingen anelse. Men Apple-eksperten John Gruber fra Daring Fireball, oplyser, at Studio Display køres på en fuld udgave af iOS 15.4. Altså samme styresystem som iPhone. Helt ned til versionsnummer (“Version 15.4 (Build 19E241)”).

Det eneste, der endnu ikke er kendt, er mængden af hukommelse / RAM. Men da den på alle andre punkter er stort set identisk med iPhone 11 (4GB) og iPad 2021 (3GB) falder det nok ikke langt derfra.

Ser man bort fra skærmens størrelse og manglende evne til betjening med fingrene, er Studio Display altså grundlæggende en kæmpestor iPad. Selv stikkene har den, i form af tre USB-C stik og et enkelt Thunderbolt-stik.

Hvad i Himlens navn skal Apple så bruge alle de muskler til? Nogle af dem bruges til smarte funktioner som Center Stage (i FaceTime) og rumlig lyd fra højttalerne. Men det kan næppe forklare så potente specifikationer.

Det er mere realistisk at Apple simpelthen har vurderet at det simpelthen var både billigere og nemmere at benytte eksisterede chipdesign.

Apple Studio Display har flere muskler end mange computere